รมว.คลัง-ธปท.คาดหากเฟดขึ้นดบ. ไม่กระทบเงินทุนเคลื่อนย้าย
รมว.คลัง-ธปท.คาดหากเฟดขึ้นดบ. ไม่กระทบเงินทุนเคลื่อนย้าย 
18 ก.ย. 2558

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า การที่คณะกรรมการกำหนดนโยบายการเงิน (FOMC) ของธนาคารกลางสหรัฐ (Fed) มีมติคงอัตราดอกเบี้ยมองว่าน่าจะมีผลดีกับทุกประเทศทั่วโลก ไม่ใช่แค่ไทยเท่านั้น โดยจะเป็นผลดีกับประเทศที่กำลังพัฒนา เนื่องจากหลายฝ่ายมีความเป็นห่วงว่า หากเฟดมีการปรับขึ้นดอกเบี้ยอาจส่งผลให้ผลตอบแทนของค่าเงินดอลลาร์สูงขึ้นจะทำให้เกิดภาวะเงินทุนไหลออก
นอกจากนี้มองว่า การที่เฟด ยังคงอัตราดอกเบี้ยไว้ส่วนหนึ่งเป็นผลมาจากภาพรวมเศรษฐกิจของสหรัฐฯ เองที่ฟื้นตัวดีขึ้น ไม่ได้มีปัญหาเหมือนที่ผ่านมา แต่อาจจะยังมีความเป็นห่วงเกี่ยวกับภาวะเศรษฐกิจที่ยังคงชะลอตัวอยู่ โดยเฉพาะจีน ดังนั้นแนวทางการในการพิจารณาปรับขึ้นดอกเบี้ยของเฟดจึงอาจชะลอไปก่อน แต่ท้ายที่สุดเชื่อว่าเฟดจะมีการปรับขึ้นอัตราดอกเบี้ยอย่างแน่นอน ซึ่งจะเป็นการปรับแบบค่อยเป็นค่อยไป
ในกรณีที่หากเฟดปรับขึ้นดอกเบี้ย จะส่งผลให้เกิดภาวะเงินไหลกลับหรือไม่นั้น รมว. คลัง ระบุว่า ส่วนใหญ่ตลาดจะมีการคาดการณ์ไว้ล่วงหน้าอยู่แล้ว ดังนั้นเมื่อเหตุการณ์เกิดขึ้นจริง นักลงทุนจะไม่ตื่นตกใจ ก็เหมือนการปรับขึ้นดอกเบี้ยองเฟด ที่มีการพูดกันมาหลายเดือนแล้ว ตลาดรับรู้และมีการปรับตัวแล้ว จึงไม่น่ามีอะไรกังวล
ด้านนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า FED คงพิจารณาจากปัจจัยทั้งภายในและภายนอกประเทศแล้ว โดยปัจจัยภายในคือพิจารณาจากเศรษฐกิจของสหรัฐฯเอง ว่าถึงจุดเหมาะสมที่จะปรับขึ้นดอกเบี้ยหรือไม่ ส่วนปัจจัยภายนอกนั้น เชื่อว่า FED คงมองว่าตอนนี้ตลาดการเงินโลกค่อนข้างอ่อนไหว จึงทำให้ตัดสินใจคงดอกเบี้ยไว้ก่อน ซึ่งเป็นการตัดสินใจจากการประเมินสถานการณ์ของหลายๆ ประเทศ ไม่ใช่แค่ประเทศใดประเทศหนึ่ง
ส่วนการที่ FED คงอัตราดอกเบี้ยจะเพิ่มความผันผวนให้ตลาดการเงินหรือไม่ และเม็ดเงินที่คาดว่าจะไหลออกจะกลับมาเป็นไหลเข้าหรือไม่นั้น ผู้ว่าฯ ธปท. กล่าวว่า คงไม่ส่งผลรุนแรงขนาดนั้น เพราะโจทย์เดิมก็ยังคงอยู่ โจทย์ไม่ได้กลับทิศหรือมีโจทย์ใหม่ เพราะแนวโน้มคือ FED จะปรับขึ้นดอกเบี้ย เพียงแต่ว่าจะปรับขึ้นในช่วงเวลาใดเท่านั้น
ส่วนจะเป็นการเปิดพื้นที่นโยบายการเงินของไทยมากขึ้นหรือไม่นั้น นายประสาร กล่าวว่า ยังไม่คิดถึงขนาดนั้น เพราะโจทย์เดิมยังค้างอยู่ คงต้องติดตามความไม่แน่นอนยังค้างอยู่ในตลาด
 
 